‘Hou op spekuleer’, sê minister ná brug op N3 valJoe Maswanganyi, minister van vervoer, en verskeie rolspelers Donderdag op die toneel. Foto: Verskaf Joe Maswanganyi, minister van vervoer, en verskeie rolspelers het Donderdag die toneel besoek waar ŉ ongebruikte voetgangerbrug Woensdag in die vroeë oggendure op die N3-snelweg ineengestort het. Die ineenstorting het tot gevolg gehad dat die Geldenhuys-wisselaar en Van Buurenweg naby Germiston die hele dag in albei rigtings vir verkeer gesluit was. Die struktuur is gesloop, die puin is opgeruim en ŉ aanvanklike ondersoek is gedoen. Die pad is Donderdagoggend vroeg weer vir verkeer oopgestel. Vyf mense, onder wie ŉ sewejarige meisie, is in die voorval beseer. Een kritiek beseerde vrou is per helikopter na die naaste hospitaal geneem. Maswanganyi het tydens die besoek gesê die regering is verlig dat niemand in die voorval dood is nie. “Namens die regering wil ons die mense wat beserings opgedoen het ŉ spoedige herstel toewens. Deur ons agentskappe sal ons na hulle uitreik en die nodige bystand bied,” het hy gesê. Maswanganyi het die vinnige optrede en samewerking van die Suid-Afrikaanse Nasionale Padagentskap (Sanral), die Gautengse departement van paaie en vervoer en die Ekurhuleni-metro geprys vir hul hantering van die voorval en dat die puin so vinnig opgeruim is. Die oorsaak van die ineenstorting is nog nie bekend nie. Maswanganyi het gesê ŉ volledige forensiese ondersoek is van stapel gestuur. “Ons vra ruimte dat die ondersoek toegelaat word om plaas te vind en versoek mense om nie enige oningeligte spekulasie oor die oorsaak te maak nie.” Van die gerugte wat moontlik tot die ineenstorting gelei het, is ŉ aardskudding of sluipslapers wat gereeld in die holtes van die brug vure gemaak het om warm te bly terwyl hulle daar skuil. Die brug is in 1978 opgerig en is al geruime tyd nie meer in gebruik nie. Lees die vorige berigte oor die ineenstorting op Maroela Media.